Tarnowske Gōry: 7 rannych we wypadku
Tarnogōrscy szandarzi klarujōm ôkoliczności wypadku drōgowego, do kerego doszło na krziżōwce ulice Ôpatowickij z Drōgōm Krojowōm nr 11 w Tarnowskich Gōrach. Ôpity 18-latek, co kerowoł audi, niy ustōmpiōł piyrszego prawa przejazdu i strzas sie ze renault scenic. W zdarzyniu uciyrpiało siedym ôsōb, co z ôchybiyniami ciała trefiyły do pobliskich lazarytōw.
Do zdarzynio doszło w sobota kole 4:50 na krziżōwce ulice Ôpatowickiej z Drōgōm Krojowōm nr 11 w Tarnowskich Gōrach. Ze wstympnych ôbsztalowań policyjōnōw wyniko, iże 18 lot mody szofer audi A3, zignorowoł znak stopu i wjechoł na krziżōwka i niy doł piyrszego prawa przejazdu 63-letnimu szoferowi renault.
Skuli strzaśniyńcio wozideł aż siedym ôsōb ôdniosło rany. Byli to szoferzi jak tyż jejich pasażerowie – trzi 16 lot mode dziouchy, co rajzowały autym audi, 62-latowo kobiyta i 63-letni chop, co byli pasażerami scenica. Wszyjske te ôsoby trefiyły do pobliskich lazarytōw.
Policyjōny, co robiyli na placu zbadali trzyźwość 18-latowego szofera audi. Chop bōł ôpity, mioł bez prōmil alkoholu. Plac wypadku zabezpieczali tarnogōrscy policyjōny, co wyznaczyli ôbjazdy. Uciynżynia na drōdze trwały kole trzech godzin. Ôkoliczności tego zdarzynio klarować bydzie miyjscowo prokuratura we spōłpracy z tarnogōrskōm jednostkōm policyje.
Foto: KKP Tarnowske Gōry
szl_Latn szl_Latn szl_Latn szl_Latn szl_Latn szl_Latn